बिथां बिस्वजित दैमारिआ सम-सम बिफाजों आबाद मावफायोमोन। नखरखौ हेफाजाब होनो थाखाय बिदानि साहा दखानाव गिलास सुनानै हेफाजाब होयोमोन बिस्वजित दैमारिआ। बिथाङा फुटबलखौ लाफानानै गामियारि गेलेनायफोरावबो गोरोंथार। बिथाङा बा थाखोयाव फरायनाय समनिफ्रायनो दुलाराय बर’ फरायसा आफादजों लोबबा जाबोदोंमोन। उन समफोराव बर’नि सोमावसारनायफोराव बाहागो लाबोदोंमोन। बिथाङा बर’नि नैथि गोरोबथा ” बिटिसि गोरोबथा ” खालामनाय समाव मैखोम बिफाव लादोंमोन। थांनाय 2008 मायथायनिफ्राय 2021 मायथायसिम राज्य’ सभानि एमपिमोन। बिथाङा राज्य’ सभानि एमपि जाबाय थानाय समाव आसामनि सासे मोजां एमपि होननानै मिथिजादोंमोन। मैया आसाम बिधान सभानि 21 थि बुंथिगिरि महरै बिबान लानायाव बिस्वजित दैमारिआ आसाम बिधान सभाखौ मोनसे गोदान महर मोनगोन होननानै बयबो मिजिंगथिदों ।